Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка („Службен весник на Република Македонија“ бр. 124/15), а согласно член 27, член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19)  и Упатството за спроведување на Законот за слободен пристап до информации од јавен карактер („Службен весникна Република Северна Македонија“ бр.60/20), постапувајќи по Жалбата изјавена од Институтот за социолошки и политичко-правни истражувања (ИСППИ) – Скопје, поднесена против Општина Струга, по предметот Барање за пристап до информации од јавен карактер, на 06.07.2026 година го донесе следното:

Р Е Ш Е Н И Е

1. Жалбата изјавена од Институтот за социолошки и политичко-правни истражувања (ИСППИ) – Скопје, поднесена против Општина Струга, заведена во Агенцијата под бр.08-208 на 19.06.2026 година, по предметот Барање за пристап до информации од јавен карактер, СЕ УВАЖУВА.
2.СЕ НАЛОЖУВА на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.
3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

О Б Р А З Л О Ж Е Н И Е

Институтот за социолошки и политичко-правни истражувања (ИСППИ) – Скопје, како што е наведено во Жалбата,  на 20.05.2026 година поднел Барање за пристап до информации од јавен карактер до Општина Струга, со кое побарал електронски запис од следните  информации: 

„1. Според актот за организација, како се организирани инспекциските служби во вашата општина? Доставете копија од важечкиот акт за внатрешната организација на општината. 
2. Доставете ни листа на вработени лица со име и презиме кои според систематизација извршуваат инспекциски надлежности, со наведување на: звање на позицијата; сектор/одделение; инспекциска област; род на носителот на позицијата; година на вработување; највисок степен на образование (ниво и област); година на стекнување инспекторска лиценца; информација за претходно работно искуство со кое лицето ги исполнило условите на конкурсот; копија од конкурсот на кој е примено лицето; копија од одлука за избор за вработување; службен контакт од лицето. 
3. Колку работни позиции со инспекциски надлежности се предвидени со актот за систематизација и колку од нив се пополнети? Доставете копија од важечкиот акт за систематизација. 
4. За кои области за кои со закон е предвиден локален инспекциски надзор, општината нема предвидено или пополнето инспекторска позиција? На кој начин се обезбедува вршење на овие надлежности (на пр. меѓуопштинска соработка, позајмување инспектор и сл.)? 
5.Колку нови вработувања во секторите/одделенијата со инспекциски надлежности се планирани за 2026 година? 
6.За секој инспектор, за годините 2020, 2021, 2022, 2023, 2024 и 2025, дајте ни преглед на вкупен број: редовни инспекциски надзори; вонредни инспекциски надзори; контролни инспекциски надзори; утврдени неправилности. 
7.Според ваша проценка, колкав е бројот на субјекти кои се опфатени со локалниот инспекциски надзор по инспекциска област? 
8. Доставете копии од годишните извештаи за спроведен инспекциски надзор за годините 2020, 2021, 2022, 2023, 2024 и 2025. 
9. Доставете ни копија од годишниот извештај за изречени мерки за утврдена дисциплинска одговорност на административните службеници доставен до МИОА, за годините 2020, 2021, 2022, 2023, 2024 и 2025. 
10. Кој орган или функционер во општината е надлежен за непосредна супервизија над работата на инспекторите (градоначалник, секретар на општината, раководител на сектор/одделение)? Ве молиме наведете ја линијата на хиерархиска отчетност. 
11. Дали постои формална процедура или интерен акт за следење и оценување на учинокот на инспекторите? Доколку да, доставете копија или упатување на 
актот. 
12. Дали годишните извештаи за инспекциски надзор биле разгледувани од Советот на општината за годините 2020, 2021, 2022, 2023, 2024 и 2025 ? Доколку да, доставете информации за датумот на разгледување и донесените заклучоци. 
13. Доставете копии од извршените внатрешни контроли или внатрешни ревизии поврзани со инспекцискиот надзор, вклучително и ревизии по тип или фаза на надзор. 
14. За сите лица кои во моментов вршат инспекциски надлежности, доставете податоци за дисциплински постапки кои се покренати против нив од нивното вработување до денес, со наведување на: датум на покренување иницијатива за дисциплинска постапка; дали е донесено решение за изрекување дисциплинска мерка; датум на донесување на решение за изрекување дисциплинска мерка; тип на утврден прекршок; тип на изречена дисциплинска мерка; дали е вложена жалба до второстепен орган и исходот; дали е вложена тужба и исходот. 
15. Доставете копии од решенија за изрекување дисциплински мерки на лицата кои вршат инспекциски надлежности, со соодветна анонимизација на личните податоци. 
16. За сите лица кои во изминатите 15 години извршувале инспекциски надлежности, доставете информација дали постои правосилна осудителна судска пресуда за кривични дела против службената должност, вклучително и злоупотреба, пречекорување или несовесно вршење на службените овластувања, како и пропуштање на законски должности. 
17. За сите лица кои во изминатите 15 години извршувале инспекциски надлежности, доставете информација дали биле водени судски постапки за кривични дела против службената должност кои завршиле со ослободителна пресуда, одбивање на обвинението или друг неосудителен исход. 
18. За сите лице кои во изминатите 15 години извршувале инспекциски надлежности, дали била покрената постапка за одземање, суспензија или преиспитување на инспекторска лиценца на лице кое вршело инспекциски надлежности во општината? Доколку да, наведете број на случаи и исход. “

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата под бр.08-208 на 19.06.2026година. 
Агенцијата со електронски допис бр.08-208 од 19.06.2026 година ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што согласно член 20 став 3 од Законот за слободен пристап до информации од јавен карактер се смета дека Барањето е одбиено. 

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.

                                                                                                       Директор, 
                                                                                                     Петар Гајдов

